
КООРДИНАЦИОНЕН МЕХАНИЗЪМ
ЗА ВЗАИМОДЕЙСТВИЕ ПРИ РАБОТА В СЛУЧАИ НА ДЕЦА, ЖЕРТВИ НА
НАСИЛИЕ ИЛИ В РИСК ОТ НАСИЛИЕ И ЗА ВЗАИМОДЕЙСТВИЕ ПРИ
КРИЗИСНА ИНТЕРВЕНЦИЯ 







Документи, въз основа на които е разработен КМ:
Конвенция на ООН за правата на детето
Семеен кодекс
Закон за закрила на детето
Държавна агенция за закрила на детето 
Органи за закрила
I. ОБЩИ ПОНЯТИЯ
„Насилие“ над дете е всеки акт на физическо, психическо или сексуално насилие,  пренебрегване, търговска или друга експлоатация, водеща до действителна или вероятна вреда върху здравето, живота, развитието или достойнството на детето, което може да се осъществява в семейна, училищна и социална среда.
Последици върху детето, преживяло насилие:
· Отпечатък върху неформиралата се личност на детето;
· Смърт, травми;
· Физическо и психическо страдание;
· Дезадаптивно поведение;
· Възпроизвеждане на модела на насилие.
„Физическото насилие“ е причиняване на телесна повреда, включително причиняване на болка или страдание – например ритане, удряне, биене с юмрук или побой над детето, изгаряне и други.
Разпознаване на физическото насилие може да се извърши по следните индикатори:
Физически индикатори:
· Натъртени места;
· Насинени очи;
· Изгаряния на необичайни места, или с добре очертана форма;
· Случайните изгаряния обикновено са с неправилна форма;
· Вътрешните травми могат да предизвикат болка, треска, повръщане, безпокойство и затруднения при дишане;
· Счупвания на кости;
· Травми по главата;
· Не лекувани травми;
Поведенчески индикатори:
· Крайности в поведението – агресивност или пасивност;
· Страх да се прибере в къщи;
· Празно или студено вторачване;
· Отговарят едносрично на въпроси;
· Прекалена отстъпчивост и оставяне без протест да се прави каквото и да било с него;
· Детето играе агресивно, като често наранява връстниците си;
· Имат лоша представа за себе си – смятат, че са заслужили насилието, понеже те самите са лоши;
Физически малтретираните деца често развиват следните симптоми и разстройства:
· Тревожни разстройства;
· Увредено усещане за собствена ценност;
· Депресия и суицидно поведение;
· Увреден контрол над импулсите;
· Когнитивни задръжки и забавяне на развитието.
„Психическото насилие“ е всички действия, които могат да имат вредно въздействие върху психичното здраве и развитие на детето, като подценяване, подигравателно отношение, заплаха, дискриминация, отхвърляне или други форми на отрицателно отношение, както и неспособността на родителя, настойника и попечителя или лицето, което полага грижи за детето, да осигури подходяща подкрепяща среда. Например – вербално насилие – обиди, негативни сравнения, непрекъснато критикуване, сплашване на детето, заплашването му, осмиване, иронизиране и непрекъснато подиграване с детето.
Индикатори, които могат да насочат към възможно психическо насилие:
· Детето може да се изолира или затвори в себе си;
· Агресивно поведение и/или поведение, насочено към привличане на вниманието /например-упорито непослушание, преднамерено цапане или подмокряне, агресивност към другите деца/;
· Нарушаване на модела на хранене и сън;
· Избухвания и изблици;
· Изоставане в развитието, регрес в поведението;
· Бягства;
· Нежелание и/или отказ за участие в занимания в детската градина или в училище;
· Загуба на доверие и ниска самооценка;
· Злоупотреба с алкохол и медикаменти;
· Самонараняване.
„Сексуално насилие“ е използването на детето за сексуално задоволяване.
„Сексуална експлоатация на деца“ – детска порнография, детска проституция и трафик на деца с цел използването им за порнография или проституция.
Сексуалното насилие може да включва:
· Сексуален акт;
· Изнасилване;
· Докосване, галене или целуване на детето със сексуален характер и с цел сексуално задоволяване;
· Детска порнография;
· Детска проституция, която въвлича детето в сексуални действия с голям брой партньори, които плащат;
· Други.
Разпознаване на сексуалното насилие:
· Неудобство или трудност при вървене или седене;
· Нежелание за преобличане;
· Натрапливости за замърсеност, отбягване на банята, или обратното – непрекъснато миене или къпане;
· Сексуални познания и/или поведение, които изглеждат необичайни за възрастта, сексуални игри с други деца;
· Бягство, тревога, отчаяние;
· Страх от определени възрастни, избягване на други деца;
· Влошаване на поведението и успеваемостта в детската градина или училището;
· Избухвания, поведение, насочено към привличане на вниманието, развита фантазия, истерични изблици;
Пренебрегване е неуспехът на родителя, настойника и попечителя или на лицето, което полага грижи за детето, да осигури развитието на детето в една от следните области: здраве, образование, емоционално развитие, изхранване, осигуряване на дом и безопасност, когато е в състояние да го направи. Например – детето може да изглежда слабо и да има нездрав вид; неподходящо облекло; детето е гладно, преяжда, когато получи храна; занемарена лична хигиена .
Поведенчески индикатори за пренебрегване:
· Лесно се фрустрират;
· Слабо се контролират и лесно се разстройват;
· При тръгване на детска градина или в училище липсва желание и постоянство;
· В предучилищна и ранна училищна възраст се очертават проблеми с вниманието;
· Социална изолация и слаби социални умения;
· Емоционално неизразителни и избягват емоционалните контакти;
· Явна депресивност или агресивно поведение;
· Закъснения или чести отсъствия от училище;
· Не реагира адекватно на общуването на връстниците или търси безразборно внимание от възрастните.
„….. Домашното насилие“ е всеки акт на физическо, сексуално, психическо, емоционално или икономическо насилие, както и опитът за такова насилие, принудителното ограничаване на линия живот, личната свобода и личните права, извършени спрямо лица, които се намират в родствена връзка, които са или са били в семейна връзка или във фактическо съпружеско съжителство.“
За психическо и емоционално насилие върху дете се смята и всяко домашно насилие, извършено в негово присъствие.
Характеристики на детето в семейство с насилие:
· Лъже, намира си извинения да не стои в къщи, краде;
· Незачитане на личното пространство;
· Често приема насилието за нормално явление;
· Самообвинения за семейните проблеми – зависят от възрастта;
· Спазване правото на по – силния – убива животни, тормози малките деца, а и понякога родителите си;
· Използва насилието като средство а решение на проблемите;
· Суицидни мисли – „да свърши ли със себе си и/или да убие родителите си“.
„Училищен тормоз“ е сбор от съзнателни негативни постъпки, които са дълготрайни, насочени към един и същ ученик от страна на един ученик или група, най- често двама-трима ученици насилват един. Отрицателните постъпки включват физическо и/или психическо насилие, изолация. Отношението между насилника и жертвата винаги е съпроводено от неравностойност на силите на постоянната опозиция сила – безпомощност. Училищен тормоз е вид агресивно поведение, което е:
· Злонамерено – цели да нарани или унижи;
· От позиция на силата;
· Често повтарящо се и продължително във времето;
„Кибертормоз“ е тормоз, извършван чрез средствата на технологиите за електронна комуникация – Интернет и мобилни телефони. Злонамереност и целенасочено желание да се навреди, дисбаланс на силата /най-вече изразен чрез невъзможността на жертвата да се защити успешно/, многократно и продължително във времето повторение.
Онлайн тормозът:
· Днешните деца общуват и се социализират на 80% през интернет;
· Жертвата може да отмъсти;
· Дълбока и трайна психическа и емоционална травма;
· Може да премине във физическа агресия.
Онлайн тормозът като форма на насилие:
· Вербално – груб и циничен език, подигравки, обиди, заплахи;
· Визуално – изображения или видеоматериали с унизително съдържание;
· Нарушаване на личното пространство – кражба на лични профили;
· Кражба и/или разпространение на лични данни, създаване на фалшиви профили, пускане на фалшиви обяви;
Според закона за закрила на детето  „Дете в риск“ е дете:
· Чийто родители са починали, неизвестни, лишени от родителски права или чиито родителски права са ограничени, или детето е останало без тяхната грижа;
· Което е жертва на злоупотреба, насилие, експлоатация или всякакво друго нехуманно или унизително отношение или наказание в или извън семейството му;
· За което съществува опасност от увреждане на неговото физическо, психическо, нравствено, интелектуално и социално развитие;
· Което страда от увреждания, както и от трудно лечими заболявания, констатирани от специалист;
· За което съществува риск от отпадане от училище или което е отпаднало от училище.
[bookmark: _GoBack]Законът за закрила на детето определя задължение за съдействие:
Чл.7 /1/ Лице, на което стане известно, че дете се нуждае от закрила, е длъжно незабавно да уведоми дирекция „Социално подпомагане“, Държавната агенция за закрила на детето или Министерството на вътрешните работи.
/2/ Същото задължение има и всяко лице, на което това е станало известно във връзка с упражняваната от него професия или дейност, дори и ако то е обвързано с професионална тайно.
/3/ При постъпване на сигнал в Държавна агенция закрила на детето, че дете се нуждае от закрила, председателят й го препраща незабавно в отдел „Закрила на детето“ в дирекция „Социално подпомагане“ по настоящ адрес на детето.
Координационният механизъм за взаимодействие при работа в случаи на деца, жертви на насилие или в риск от насилие и за взаимодействие при кризисна интервенция.

II.КООРДИНАЦИОНЕН МЕХАНИЗЪМ за взаимодействие при работа в случаи на деца, жертви на насилие или в риск от насилие и за взаимодействие при кризисна интервенция /КМ/.
1. СЪЩНОСТ: Споразумение за действие при деца в риск
Споразумение за сътрудничество и координиране на работата на териториалните структури на органите за закрила при случаи на деца, жертви или в риск от насилие и при кризисна интервенция.
2. ЦЕЛ: да осигури междуведомствен подход и работа в мултидисциплинарен екип при предприемане на действия в случаи на насилие и злоупотреба с дете.
3. ЗАДЪЛЖИТЕЛНИ УЧАСТНИЦИ В КМ – представител на Дирекция „Социално подпомагане“, представител на кмета, представител на РУ на МВР.
4. АЛТЕРНАТИВНО ПРЕДСТАВЕНИ УЧАСТНИЦИ В КМ: в зависимост от спецификата на случая – лекар, педагог, районен съдия, районен прокурор, представител на доставчик на социална услуга и други.
5. КЪДЕ И КАК ДА ПОДАДЕМ СИГНАЛ: 
· ДИРЕКЦИЯ „Социално подпомагане“;
· Районно управление на полицията;
· Телефон 112;
· Държавна агенция за закрила на детето;
· Национална телефонна линия за деца 116 111
III.ПРИЛАГАНЕ НА КМ:	
1. Сигнал за дете, жертва или в риск от насилие може да бъде подаден от органите за закрила – ДСП, ДАЗД или МВР.
2. В ДПС се определя социален работник от отдел „Закрила на детето“, който да извърши проверка по него.
3. Возещ случая социален работник извършва първоначална оценка на сигнала и рисковете за детето, при необходимост съвместно с полицейските органи, медицинско лице или други специалисти при необходимост.
4. До 24 ч. от постъпването на сигнала, отговорният социален работник от ОЗД инициира и свикването на мултидисциплинарен екип, с представители на задължително представените участници.
5. Задължителни участници – отдел „Закрила на детето“, РУ „Полиция“, община
6. Процесът включва екипно обсъждане на случая, набелязване на конкретни дейности, осъществяване на експертизи, вземане на решение и последващи действия по случая, съобразно компетентността на всеки един от участниците.
7. При необходимост и в зависимост от спецификата на случая и потребностите на детето в МЕ могат да бъдат поканени за участие и алтернативно представени членове като личен лекар, психолог, класен ръководител, възпитател, МКБППМН, съдия, прокурор, представител на социална услуга, НПО и др.
8. Мултидисциплинарният екип си поставя обща дългосрочна цел, за постигането на която изготвя съвместен план за действие, с разписани конкретни задачи, отговорници и срокове за изпълнение.
9. С оглед констатираните рискове за детето и съобразно решението на МЕ се предприемат действия, по реда на закона за закрила на детето  или Закона за защита от домашно насилие.
10. Мерките могат да бъдат насочени към самото дете – спешно извеждане на детето извън рисковата среда, предоставяне на полицейска закрила, с цел осигуряване на сигурна и безопасна среда, така също и към рисковия фактор – извеждане на насилника и др.
11. Работата с децата в риск се основава на комплексен и мултидисциплинарен подход, с участието на всички ангажирани институции на национално и местно ниво, съобразно компетентността и правомощията.
12. Основен приоритет в работата на институциите по случаи на деца, жертва или в риск от насилие е преди всичко предприемане на действия за осигуряване сигурността и безопасността на децата, защита на живота и здравето им, а в последствие задоволяване на базовите потребности и гарантиране основните права на детето – здравеопазване, образование, осигуряване на сигурни и безопасни условия и др.

